Kongres u novom sastavu otpočeo danas rad
Po prvi puta nakon 12 godina većinu u oba doma imaju Demokrate
Američki Kongres danas nastavlja s radom, pri čemu će Demokrate imati većinu u oba doma Kongresa po prvi put u 12 godina. Demokratski lideri Zastupničkog doma kažu da planiraju na početku rada izvršiti pritisak za rješavanje uglavnom nekih gorućih domaćih pitanja. Njihovi planovi uključuju oživljavanje zakona kojeg je predložila komisija koja je ispitivala detalje vezane za septembarske terorističke napade, te zakone kojim se predlaže povećavanje minimalnih nadnica za američke radnike i smanjenje ograničenja za financiranje istraživanja osnovnih ćelija. Oni također namjeravaju uvesti niz oštrijih etičkih smjernica za zakonodavce, uključujući zabranu prihvatanja poklona i prekomorskih putovanja od lobista. Republikanci u Zastupničkom domu su ljuti zbog planova Demokrata da uvedu svoje inicijative bez nuđenja nikakavih amandmana. Prvi musliman izabran u Zastupnički dom američkog kongresa Keith Ellison planira da na današnjoj nezvaničnoj ceremoniji polaganja zakletve koristi kopiju Kurana kojeg je nekad imao Thomas Jefferson. Jefferson je bio treći američki predsjednik i smatra se jednim od osnivača nacije. Keith Ellison iz Minnesote se našao pod kritikama konzervativaca kada je objavio da će tokom ceremonije koristiti kuran. Republikanski kongresmen Virgil Goode iz Virginije je napisao pismo u kojem upozorava da je potrebna jača imigraciona kontrola kako bi se spriječilo da još više muslimana bude izabrano u kongres. Gospodin Ellison je amerikanac afričkog porijekla koji je prešao na islam dok je bio na koledžu. Kuran kojeg će on koristiti datira iz sredine 18-og vijeka i bio je dio kolekcije knjiga koju je Thomas Jefferson prodao vladi kako bi zamijenila original koji je uništen kada su britanske snage spalile Washington 1812.